നിയമസഭ കയ്യാങ്കളി കേസ് സെപ്റ്റംബര് 9ന് വിധി പുറപ്പെടുവിക്കും തിരുവനന്തപുരം: കോടതി ഇന്ന് ചേരാത്ത സാഹചര്യത്തില് നിയമസഭ കയ്യാങ്കളി കേസ് വിധി സെപ്റ്റംബര് ഒമ്ബതിന് പുറപ്പെടുവിക്കും. മുന് പ്രതിപക്ഷ നേതാവ് രമേശ് ചെന്നിത്തലയും അഭിഭാഷക പരിഷത്തും നല്കിയ തടസഹര്ജികളില് തിരുവനന്തപുരം സി.ജെ.എം കോടതിയാണ് വിധി പുറപ്പെടുവിക്കുക. കേസില് നിന്ന് കുറ്റവിമുക്തരാക്കണമെന്ന് ആവശ്യപ്പെട്ട് മന്ത്രി ശിവന്കുട്ടി അടക്കമുള്ള ആറു പ്രതികള് തിരുവനന്തപുരം സി.ജെ.എം കോടതിയില് വിടുതല് ഹര്ജി നല്കിയിരുന്നു. പ്രതികളുടെ ഹര്ജികള് ഫയലില് സ്വീകരിക്കരുതെന്നും സുപ്രീംകോടതി നിര്ദേശ പ്രകാരം കേസിന്റെ വാദം പൂര്ത്തിയാക്കണമെന്നും ആവശ്യപ്പെട്ടാണ് ചെന്നിത്തല തടസഹര്ജി നല്കിയത്. കക്ഷി ചേരാനും തടസഹര്ജി നല്കാനും ഹരജിക്കാര്ക്ക് അധികാരമുണ്ടോ ഇല്ലയോ എന്നാണ് കോടതി വിധി പറയേണ്ടത്.